Mooikloof-moord: Vrou se naam bekend | Maroela Media
Mooikloof-moord: Vrou se naam bekend
Denise Stratford. Foto: Facebook
Die polisie het die naam bekend gemaak van die 55-jarige vrou wie se lyk Donderdagaand in 'n rioolpyp by die Mooikloof-kantoorpark, oos van Pretoria, gevind is.
'n Polisiewoordvoerder, kapt. Pinky Tsinyane, sê die vrou was die 55-jarige Denise Stratford. Stratford se liggaam is omstreeks middernag Donderdagaand gevind. 'n 23-jarige man is omstreeks dieselfde tyd in Mamelodi in hegtenis geneem in verband met die voorval.
Veiligheidswagte by die Mooikloof-kantoorpark het Donderdagoggend die polisie ontbied nadat hulle patroondoppies en 'n bloedspoor in die parkade gevind het. Stratford het nie Woensdag by die werk uitgeteken nie en bekommerde familielede het die polisie in kennis gestel nadat hulle haar nie in die hande kon kry nie. Die polisie het glo 'n bloedspoor gevolg wat na 'n rioolpyp langs die gebou gelei het. Die verdagte sal binnekort in die hof verskyn op aanklagte van moord, die besit van 'n ongelisensieerde vuurwapen en roof. Die Mooikloof-kantoorpark is geleë op die hoek van Atterbury- en Jollify Mainweg, reg by die ingang na die Mooikloof-veiligheidskompleks.